钦定古今图书集成/历象汇编/历法典/第074卷 > 章俊卿考索 > 大衍演天地之数
## 钦定古今图书集成/历象汇编/历法典/第074卷 > 章俊卿考索 > 大衍演天地之数

“以《大衍》起数者，自伏羲始；以《大衍》名历者，自一行始。
夫衍者，演天地之数也。后世之历，多以古律起，而一
行《大衍历》，独以《易》数起焉。”勾稽微秒，分积毫厘，盖有
得于伏羲之遗画，君子安可以疏议一行哉？今以《大
衍历》观之，“一六为爻位之统，五十为《大衍》之母。合二
始以位刚柔，所以明天一地二之数也；合二中以通
律吕，所以正天五地六之数也。合二终以纪闰馀，所
以穷天九地十之数也。以生乘成，吾于六百，而得天
中之积焉。以成乘生，吾又于六百，而得地中之积焉。
自一六至五六，一七至五七，一八至五八，一九至五
九，一十至五十，生成相乘，各有六百，吾又于是而得
千二百之算焉。”一行固非拘于数者盖。积黍之法可
行，而黍之小大则不可积；断竹之制中仿，而孔之厚
薄则不可均；按尺之说可验，而尺之长短则不可证。
又孰若以无形而御有形，以不物而制有物哉？吁，此
《大衍历》起于《易》，所以为后世之精密者欤。不然，唐自
《太初》至麟德，凡二十三家，何以独称美于《大衍》乎？然
而大衍起算，亦不专于《易》也。盖岁星得于虞喜，日食
冲于姜岌，定朔得于傅仁均，九道得于张子信，而“《演
纪》之端，日在虚一度”，又得于尧之甲子。此尤足以见
其通而不溺于术数也。